Broj: 711-I-198-P-149-19/21-04-17

Zagreb, 8. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1., članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Branka Dukića, gradonačelnika Grada Zadra, pokrenutog Odlukom Broj: 711-I-1406-P-149-19/20-02-17 od 19. lipnja 2020.,** na 110. sjednici Povjerenstva, održanoj 8. siječnja 2021.g., donosi sljedeću

**ODLUKU**

1. **Dužnosnik Branko Dukić, gradonačelnik Grada Zadra, propustom da po pisanom pozivu Povjerenstva obrazloži nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenog povodom redovite provjere izvješća o imovinskom stanju dužnosnika podnesenog 25. rujna 2017.g, u dijelu koji se odnosi na primitak ostalih prihoda ostvarenih od Opće bolnice Zadar, i to 10. listopada 2017. u iznosu od 1.051,95 kn, 10. studenog 2017. u iznosu od 992,20 kn, 11. prosinca 2017. u iznosu od 1.012,05 kn, 10. siječnja 2018. u iznosu od 1.060,23 kn, 12. veljače 2018. u iznosu od 968,05 kn, 12. ožujka 2018. u iznosu od 1.113,26 kn, 10. travnja 2018. u iznosu od 1.012,05 kn, 11. svibnja 2018. u iznosu od 1.060,23 kn, 11. lipnja 2018. u iznosu od 968,05 kn, 10. srpnja 2018. u iznosu od 1.060,23 kn, 10. kolovoza 2018. u iznosu od 1.016,59 kn, 10. rujna 2018. u iznosu od 486,19 kn, 10. listopada 2018. u iznosu od 1.118,24 kn, dana 10. studenog 2018. u iznosu od 972,38 kn te 12. prosinca 2018. u iznosu od 1.016,59 kn, počinio je povredu članka 27. ZSSI-a u svezi s člancima 8. i 9. navaedenog Zakona.**
2. **Za povredu ZSSI-a, opisanu pod točkom I. izreke ove odluke, dužnosniku Branku Dukiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 89. sjednici, održanoj dana 19. lipnja 2020. pokrenulo postupak za odlučivanje o sukobu interesa protiv dužnosnika Branka Dukića, gradonačelnika Grada Zadra, zbog moguće povrede odredbi članka 8. i 9. ZSSI-a, u svezi s člankom 27. ZSSI-a, koja proizlazi iz propusta da po pisanom pozivu Povjerenstva u danom roku obrazloži nesklad odnosno nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnog tijela, utvrđenim povodom redovite provjere izvješća o imovinskom stanju dužnosnika od 25. rujna 2017.g., a koji se odnosi na podatke o ostalim prihodima dužnosnika ostvarenima za vrijeme obnašanja navedene dužnosti.

Dužnosnik je dana 20. listopada 2020. zaprimio navedenu odluku te se na istu očitovao u otvorenom roku. Dužnosnik u očitovanju navodi da je povodom zaključka Povjerenstva Broj: 711-l672-lK-48/19-01-16 od 26. ožujka 2019. podnio očitovanje u kojem je naveo da je po stupanju na dužnost gradonačelnika Grada Zadra zatražio od Povjerenstva davanje mišljenja o obavljanju poslova doktora medicine, specijalista ginekologije i opstetricije u Općoj bolnici Zadar za vrijeme profesionalnog obnašanja navedene dužnosti.

Navodi kako je u istom očitovanju naveo da je, nakon što je Povjerenstvo mišljenjem Broj: 711-1-1203-M-132/17-06-8 od 25. kolovoza 2017. odobrilo obavljanje navedenih poslova, s Općom bolnicom Zadar 1. rujna 2017. zaključio Ugovor o dopunskom radu na vrijeme od godine dana, a potom 1. rujna 2018. godine novi Ugovor o dopunskom radu na vrijeme od godinu dana te da je iste dokumente dostavio uz navedeno očitovanje. Dužnosnik navodi da je postupio u skladu s točkom II. zaključka od 26. ožujka 2019. te da ne postoje pretpostavke za pokretanje postupka, kako je odlučeno točkom I. odluke Povjerenstva od 19. lipnja 2020. godine, tim više što je nakon upozorenja o nenamjernom propustu uredno ispunio obveze propisane ZSSI-om.

Uvidom u Registar dužnosnika koji vodi Povjerenstvo utvrđeno je da Branko Dukić obnaša dužnost gradonačelnika Grada Zadra u mandatu 2017.g. – 2021.g. Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona. Slijedom navedenoga, Branko Dukić je povodom obnašanja dužnosti gradonačelnika Grada Zadra obvezan postupati sukladno odredbama ZSSI-a.

Povjerenstvo je, sukladno članku 24. ZSSI-a, 26. ožujka 2019. izvršilo redovitu provjeru podataka iz izvješća o imovinskom stanju koje je dužnosnik Branko Dukić dana 25. rujna 2017.g. podnio Povjerenstvu povodom stupanja na dužnost gradonačelnika Grada Zadra, u kojem je dužnosnik u dijelu podataka o ostalim prihodima naveo kako nije ostvarivao dodatne prihode. Nadalje, u trenutku kada je provedena redovita provjera dužnosnikove imovine, utvrđeno je kako dužnosnik nije podnosio izvješća povodom bitne promjene njegove imovine.

Povjerenstvo je neposrednim uvidom u Informatički sustav Porezne uprave utvrdilo kako je dužnosnik Branko Dukić, nakon stupanja na javnu dužnost gradonačelnika Grada Zadra, ostvario primitke od Opće bolnice Zadar (šifra primitka za sve uplate 0001 - radnik/osiguranik po osnovi radnog odnosa), dana 10. listopada 2017. g. u iznosu 1.051,95 kuna, dana 10. studenog 2017. g. u iznosu 992,20 kuna, dana 11. prosinca 2017. g. u iznosu 1.012,05 kuna, dana 10. siječnja 2018. g. u iznosu 1.060,23 kune, dana 12. veljače 2018. g. u iznosu 968,05 kuna, dana 12. ožujka 2018. g. u iznosu 1.113,26 kuna, dana 10. travnja 2018. g. u iznosu 1.012,05 kuna, dana 11. svibnja 2018. g. u iznosu 1.060,23 kune, dana 11. lipnja 2018. g. u iznosu 968,05 kuna, dana 10. srpnja 2018. g. u iznosu 1.060,23 kune, dana 10. kolovoza 2018. g. u iznosu 1.016,59 kuna, dana 10. rujna 2018. g. u iznosu 486,19 kuna, dana 10. listopada 2018. g. u iznosu 1.118,24 kune, dana 10. studenog 2018. g. u iznosu 972,38 kuna te dana 12. prosinca 2018. g. u iznosu 1.016,59 kuna.

Slijedom navedenog, imajući u vidu da dužnosnik nije prijavio promjene vezane za ove prihode istekom godine, proizlazi da isti nisu ni ostvareni, pa je stoga utvrđen nerazmjer između prijavljenih i prikupljenih podataka u pogledu ostalih prihoda dužnosnika.

Stoga je Povjerenstvo zaključkom Broj: 711-I-672-IK-48/19-01-16 od 26. ožujka 2019. pozvalo dužnosnika da se očituje o utvrđenom neskladu te da priloži odgovarajuću dokumentaciju i dokaze potrebne za usklađivanje prijavljene s imovinom utvrđenom u postupku redovite provjere.

Dužnosniku je navedeni zaključak dostavljen dana 17. travnja 2019.g. elektroničkim putemte se dužnosnik očitovao na zaključak dana 23. travnja 2019.g.

U očitovanju na zaključak dužnosnik u bitnome navodi da je nakon stupanja na dužnost gradonačelnika Grada Zadra zatražio od Povjerenstva davanje mišljenja vezano za obavljanju poslova doktora medicine, specijalista ginekologije i opstetricije u Općoj bolnici Zadar za vrijeme profesionalnog obnašanja dužnosti gradonačelnika Grada Zadra, na temelju ugovora o dopunskom radu. Ističe da je Povjerenstvo dalo mišljenje Broj; 711-1-1203-M-132/17-06-8 od 25. kolovoza 2017.g. kojim se navodi da dužnosnik može za vrijeme obnašanja navedene dužnosti obavljati iste poslove u Općoj bolnici Zadar te da je s Općom bolnicom Zadar dana 1. rujna 2017.g. sklopio ugovor o dopunskom radu na razdoblje od godine dana, a potom 1. rujna 2018.g. i novi ugovor o dopunskom radu na razdoblje od godinu dana.

Dužnosnik navodi kako je odmah po saznanju o nenamjernom propustu prijave ostvarenih prihoda Povjerenstvu u roku propisanom člankom 8. stavkom 4. ZSSI-a, podnio izvješće o imovinskom stanju nakon što mu je Povjerenstvo odobrilo pristup sustavu putem kojeg se podnosi izvješće. Očitovanju su priloženi mišljenje Povjerenstva od 25. kolovoza 2017.g. te ugovori o dopunskom radu s Općom bolnicom Zadar od 1. rujna 2017.g. i 1. rujna 2018.g.

Povjerenstvo utvrđuje da je dužnosnik dana 17. travnja 2019.g. podnio izvješće o imovinskom stanju povodom ispravka podataka u kojem je naveo da od Opće bolnice Zadar mjesečno ostvaruje neto iznos od 1070,23 kn od nesamostalnog rada.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici dužni, ako je tijekom obnašanja javne dužnosti došlo do bitne promjene glede imovinskog stanja, o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je da podaci o stečenoj imovini obuhvaćaju, između ostalog, dohodak od nesamostalnog rada, dohodak od samostalne djelatnosti, dohodak od imovine i imovinskih prava, dohodak od kapitala, dohodak od osiguranja i drugi dohodak.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu dodatne prihode koje ostvaruje za vrijeme obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povjerenstvo je na zahtjev dužnosnika dalo mišljenje Broj: 711-I-1203-M-132/17-06-8 od 25. kolovoza 2017., a u kojem se navodi da dužnosnik Branko Dukić, gradonačelnik Grada Zadra, na temelju ugovora o dopunskom radu može za vrijeme profesionalnog obnašanja navedene dužnosti obavljati poslove doktora medicine, specijalista ginekologije i opstetricije u Općoj bolnici Zadar, te za obavljanje istih primati naknadu, s obzirom da opseg i dinamika obavljanja dodatnih poslova ne predstavlja obavljanje drugih poslova u smislu redovitog i stalnog zanimanja. Istim je mišljenjem ukazano dužnosniku da je prihode od obavljanja dodatne djelatnosti dužan prikazati u izvješću o imovinskom stanju istekom godine u kojoj su prihodi ostvareni.

Unatoč uputi iz navedenog mišljenja kojom mu je skrenuta pozornost na propisanu zakonsku obvezu, dužnosnik nije naveo prihode od obavljanja poslova liječnika specijaliste u izvješćima koja je bio dužan podnositi istekom godine u kojoj su ostvareni, iako iz podataka Porezne uprave nedvojbeno proizlazi da ih je od Opće bolnice Zadar primao u 2017. i 2018. Dužnosnik je podatak o tako ostvarenim prihodima naveo tek u izvješću podnesenom 17. travnja 2019.g., nakon što je Povjerenstvo protiv njega pokrenulo postupak i zaključkom zatražilo da se očituje o utvrđenom neskladu.

Nakon što je Povjerenstvu podnio izvješće o imovinskom stanju 25. rujna 2017., dužnosnik nije nakon toga podnio niti jedno drugo izvješće u kojem bi naveo primitak dodatnih prihoda ostvarenih za vrijeme obnašanja dužnosti, iz čega bi proizlazilo kako iste nije ostvarivao u razdoblju obuhvaćeno redovitom provjerom njegove imovine.

Međutim, kako iz podataka pribavljenih od Porezne uprave proizlazi da je ostvarivao dodatne prihode u 2017. i 2018., a koje prihode dužnosnik nije prijavio istekom tih godina kada su ostvareni, na taj je način utvrđen nesklad koji se odnosi na primitak ostalih prihoda dužnosnika ostvarenih za vrijeme obnašanja dužnosti.

Dužnosnik Branko Dukić propustio je da po pisanom pozivu Povjerenstva obrazloži nerazmjer i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenim povodom redovite provjere izvješća o imovinskom stanju dužnosnika podnesenim 25. rujna 2017. u navedenom dijelu, čime je počinio povredu članka 27. ZSSI-a u svezi s člancima 8. i 9. tog Zakona.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI-a Povjerenstvo propisuje izricanje sankcije obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da je dužnosnik prije pokretanja postupka podnio izvješće o imovinskom stanju u kojima je naveo podatke o ostvarenom drugom dohotku.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Branko Dukić, elektroničkom dostavom

2. Objava na Internetskoj stranici Povjerenstva

3. Pismohrana